32004D0391
L 120/50
JURNALUL OFÍCIAL AL UNIUNII EUROPENE
DECIZIA COMISIEI
din 23 aprilie 2004
privind funcționarea grupurilor consultative în domeniul politicii agricole comune
(2004/391/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
întrucât:
(1)
Comisia trebuie să cunoască părerea categoriilor socio-economice și a consumatorilor privind problemele legate de funcționarea diferitelor organizări comune ale pieței și de alte domenii reglementate de politica agricolă comună și de politica de dezvoltare rurală.
(2)
Toate categoriile socio-economice direct interesate de funcționarea organizărilor comune ale pieței și de deciziile luate în cadrul politicii agricole, precum și consumatorii trebuie să aibă posibilitatea de a lua parte la elaborarea avizelor cerute de Comisie.
(3)
Asociațiile socio-profesionale interesate și grupurile de consumatori din statele membre au constituit organizații la nivel comunitar, care sunt astfel în măsură să reprezinte categoriile interesate din toate statele membre.
(4)
O structură consultativă privind problemele agriculturii există din anul 1962. În urma reformei politicii agricole comune din 1999 și 2003 și ținând cont de extinderea Uniunii Europene în 2004, respectiva structură trebuie reanalizată. Decizia 98/235/CE a Comisiei din 11 martie 1998 privind funcționarea comitetelor consultative în domeniul politicii agricole comune (1) trebuie, prin urmare, să fie abrogată și înlocuită printr-o nouă decizie.
(5)
Pentru a se evita orice confuzie a termenilor utilizați cu referire la comitetele consultative în Decizia 1999/468/CE a Consiliului din 28 iunie 1999 de stabilire a modalităților de exercitare a competențelor executive conferite Comisiei (2), nu trebuie utilizat termenul de „comitet” pentru a desemna organele instituite prin prezenta decizie,
DECIDE:
Articolul 1
(1) Se înființează, sub auspiciile Comisiei, următoarele grupuri:
(a)
grupurile consultative menționate la anexa I;
(b)
grupurile de lucru prevăzute la articolul 4 alineatul (1).
(2) Comisia poate consulta grupurile consultative în legătură cu toate problemele privind politica agricolă comună și politica de dezvoltare rurală și punerea lor în aplicare, în special în legătură cu organizarea comună a pieței și măsurile pe care Comisia urmează să le ia în acest cadru.
Articolul 2
(1) Grupurile prevăzute la articolul 1 reprezintă următoarele categorii socio-economice, în condițiile prevăzute la articolul 3:
-
producători agricoli și cooperative agricole,
-
industriile agricole și alimentare,
-
comerțul cu produse agricole și alimentare,
-
lucrătorii din sectoarele agricole și alimentare, consumatorii și activiștii pentru protecția mediului.
În cazuri speciale, pot fi reprezentate și alte grupuri socio-economice.
(2) Componența grupurilor consultative, cu numărul de reprezentanți atribuit fiecărui grup socio-economic, este prevăzută la anexa II.
Articolul 3
(1) Comisia invită organizațiile socio-economice constituite la nivelul Comunității și înscrise în registrul grupurilor de interese al Comisiei (denumite în continuare „organizațiile socio-economice”) să desemneze un număr de experți. Organizațiile socio-economice trebuie să fie cele mai reprezentative pentru interesele descrise la articolul 2 alineatul (1), inclusiv în ceea ce privește partenerii sociali, iar activitățile lor trebuie să aibă o legătură cu politica agricolă comună și cu dezvoltarea rurală.
(2) În momentul desemnării experților, organizațiile socio-economice asigură reprezentarea diferitelor interese din cadrul sectorului respectiv.
(3) Comisia poate să refuze expertul desemnat de organizația socio-economică, dacă desemnarea acestuia nu pare potrivită, în special în caz de conflict de interese. În această situație, Comisia informează cu promptitudine organizația socio-economică, ce desemnează un alt expert.
Articolul 4
(1) La cererea unui grup consultativ și cu acordul Comisiei, se pot constitui unul sau mai multe grupuri de lucru pentru examinarea unor chestiuni specifice. Aceste grupuri se compun din experți competenți în domeniul stabilit de organizațiile socio-economice. Se aplică dispozițiile articolului 3 alineatul (3).
(2) Comisia desemnează și invită experți să asiste la ședințele grupurilor de lucru menționate la alineatul (1), dacă acest lucru se dovedește necesar.
(3) Comisia prezidează ședințele grupurilor de lucru prevăzute la alineatul (1).
Articolul 5
(1) După consultarea Comisiei, fiecare grup consultativ alege un președinte dintre membrii săi, cu ocazia primei reuniuni de după intrarea în vigoare a prezentei decizii și a primei reuniuni după mandatul de doi ani prevăzut la alineatul (3); alegerea se desfășoară în modul următor:
(a)
la primul tur de scrutin, cu majoritate de două treimi din experții prezenți;
(b)
la tururile următoare de scrutin, cu majoritate simplă a experților prezenți; în caz de egalitate de voturi, Comisia asigură în mod temporar președinția.
(2) Fiecare grup consultativ alege doi vicepreședinți la prima reuniune, conform procedurii prevăzute la alineatul 1. Vicepreședinții se aleg dintre reprezentații altor categorii socio-economice decât cea reprezentată de președinte, sub rezerva derogărilor acordate de Comisie.
(3) Președintele și cei doi vicepreședinți sunt aleși pentru un mandat de doi ani, cu posibilitatea de realegere. Președintele poate fi ales pentru maximum două mandate succesive.
(4) Cu ocazia alegerii unui nou președinte, grupul consultativ va urmări ca acesta să nu facă parte din aceeași categorie socio-economică ca predecesorul său.
(5) Președintele are obligația de a redacta un raport de sinteză cuprinzând toate problemele discutate în cadrul reuniunilor grupului.
Comisia poate modifica proiectul de raport al președintelui înainte de difuzare și de aprobarea ulterioară de către grup.
Articolul 6
(1) La reuniunile grupurilor enumerate la anexa I participă numai experții desemnați de către organizațiile socio-economice în conformitate cu dispozițiile articolului 3, în limita locurilor atribuite fiecărei organizații în conformitate cu procedura prevăzută la anexa II. Pot participa, de asemenea, reprezentanții Comisiei, precum și persoanele invitate conform dispozițiilor alineatelor (3), (4) și (5) din prezentul articol. Președintele și cei doi vicepreședinți iau parte de drept la reuniuni.
(2) Organizațiile socio-economice comunică Comisiei numele experților desemnați cu cel puțin trei zile lucrătoare înainte de data reuniunii.
(3) La cererea unei organizații care dispune de unul sau mai multe locuri într-un grup consultativ, președintele grupului poate, cu acordul Comisiei, să-l invite la reuniuni pe secretarul general al organizației respective.
În caz că nu poate participa la reuniune, secretarul general al organizației poate delega o altă persoană să ocupe locul de observator.
(4) Observatorii nu au dreptul de a lua cuvântul. Totuși, ei pot fi invitați să ia cuvântul de către președinte, cu acordul Comisiei.
(5) La cererea unei organizații care dispune de unul sau mai multe locuri, și atunci când subiectele de pe ordinea de zi prezintă un grad ridicat de tehnicitate, președintele unui grup consultativ poate, cu acordul Comisiei, să invite la dezbaterile grupului și alți experți decât cei menționați la alineatul (1).
Comisia poate, din proprie inițiativă, să invite orice persoană care posedă calificările necesare privind unul dintre subiectele înscrise pe ordinea de zi să participe ca expert la dezbaterile legate de respectivul subiect.
Experții invitați în temeiul prezentului alineat participă la discuții și la deliberările grupului exclusiv în ceea ce privește chestiunea care a justificat prezența lor.
(6) Comisia rambursează cheltuielile de deplasare ale experților ocazionate de participarea la reuniunile grupurilor, în conformitate cu reglementările în vigoare. Comisia își rezervă dreptul de a deroga de la această regulă. Experții și observatorii nu sunt remunerați pentru serviciile prestate.
Articolul 7
(1) Reuniunile grupurilor se convoacă de Comisie și se desfășoară, în general, în localurile Comisiei.
(2) Comisia asigură grupurilor serviciile de secretariat.
Articolul 8
Președintele, în colaborare cu Comisia și după consultarea celorlalte categorii socio-economice reprezentate în grup, decide asupra chestiunilor înscrise pe ordinea de zi a reuniunilor grupurilor consultative cu cel puțin 25 de zile lucrătoare înainte de data reuniunii. Ca regulă generală, Comisia comunică organizațiilor socio-economice ordinea de zi cu 20 de zile lucrătoare înainte de data reuniunii, de preferință prin mijloace electronice.
Președintele fiecărui grup poate propune, din proprie inițiativă sau la cererea unei categorii socio-economice reprezentate, ca grupul respectiv să fie consultat de către Comisie în legătură cu chestiunile care țin de competența sa.
Articolul 9
Grupurile consultative examinează chestiunile asupra cărora Comisia a solicitat un aviz. Atunci când solicită un aviz, Comisia poate stabili termenul în care să fie transmis avizul.
Discuțiile din cadrul grupurilor consultative nu se încheie cu un vot. Dacă un grup decide în unanimitate asupra avizului, se redactează concluziile comune, care se anexează la procesul-verbal de sinteză.
Comisia comunică Consiliului rezultatul discuțiilor dintr-un grup, dacă grupul propune acest lucru.
Articolul 10
Fără să aducă atingere articolului 287 din tratat, în cazul în care Comisia arată că avizul solicitat sau chestiunea discutată sunt de natură confidențială, se cere participanților la reuniune să nu divulge informațiile care le-au ajuns la cunoștință în cursul reuniunilor grupului respectiv.
Articolul 11
Decizia 98/235/CE se abrogă.
Articolul 12
Prezenta decizie intră în vigoare la 1 mai 2004.
Adoptată la Bruxelles, 23 aprilie 2004.